CELEX: 62021CN0551
Language: lt
Date: 2021-09-07 00:00:00
Title: Byla C-551/21: 2021 m. rugsėjo 7 d. pareikštas ieškinys byloje Europos Komisija / Europos Sąjungos Taryba

2021 11 15   
            
            
               LT
            
            
               Europos Sąjungos oficialusis leidinys
            
            
               C 462/27
            
         
      2021 m. rugsėjo 7 d. pareikštas ieškinys byloje Europos Komisija / Europos Sąjungos Taryba
      
      (Byla C-551/21)
      (2021/C 462/32)
      Proceso kalba: anglų
      
         Šalys
      
      
         Ieškovė: Europos Komisija, atstovaujama A. Bouquet, B. Hofstötter, T. Ramopoulos, A. Stobiecka-Kuik
      
         Atsakovė: Europos Sąjungos Taryba
      
         Ieškovės reikalavimai
      
      
                  —
               
               
                  panaikinti 2021 m. birželio 28 d. Tarybos sprendimo (ES) 2021/1117 dėl Gabono Respublikos ir Europos bendrijos žvejybos partnerystės susitarimo įgyvendinimo protokolo (2021–2026 m.) pasirašymo Europos Sąjungos vardu ir laikino taikymo (1) 2 straipsnį ir Tarybos, veikiančios per savo pirmininką, sprendimą paskirti Portugalijos ambasadorių asmeniu, įgaliotu pasirašyti protokolą (jis buvo pasirašytas 2021 m. birželio 29 d.),
               
            
                  —
               
               
                  priteisti iš Tarybos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Nurodydama pirmąjį ieškinio pagrindą, kuris yra pagrindinis, Komisija tvirtina, kad Taryba pažeidė, pirma, ESS 17 straipsnyje įtvirtintus Komisijos įgaliojimus atstovauti išorės santykiuose, taip pat institucinę pusiausvyrą ir ESS 13 straipsnio 2 dalyje įtvirtintą kompetencijos suteikimo institucijoms principą, antra, vieningo atstovavimo išorės santykiuose reikalavimą, kylantį iš Sąjungos ir jos valstybių narių lojalaus bendradarbiavimo principo. Komisija teigia, pirma, kad Taryba padarė teisės klaidą ir pažeidė Komisijos prerogatyvas, kai priėmė 2021 m. birželio 28 d. Tarybos sprendimo (ES) 2021/1117 2 straipsnį (iš dalies pakeistą) ir pagal šią nuostatą, veikdama per Tarybos pirmininką, vietoj Komisijos paskyrė Portugalijos ambasadorių asmeniu, įgaliotu Sąjungos vardu pasirašyti (ir net vienam pasirašyti) su Gabonu sudaryto susitarimo įgyvendinimo protokolą. Antra, Komisija teigia, kad tai darydama Taryba suklaidino Sąjungos išorės partnerius dėl to, kuri Sąjungos institucija yra atsakinga už Sąjungos atstovavimą išorės santykiuose, nes rotacijos tvarka paskyrė Portugalijos ambasadorių pirmininkauti Tarybai, o tai sukėlė abejonių dėl Sąjungos turimų įgaliojimų jos kompetencijos srityse savarankiškai sudaryti tarptautinius susitarimus kaip visišką teisinį subjektiškumą turinčiam tarptautinės teisės subjektui, o ne kaip jos valstybių narių atstovei, teisinio pobūdžio. Taip veikdama Taryba pakenkė Sąjungos veiksmingumui, patikimumui ir reputacijai tarptautiniu lygmeniu.
      Nurodydama antrąjį ieškinio pagrindą Komisija teigia, kad Taryba pažeidė, pirma, SESV 296 ir 297 straipsniuose įtvirtintus pareigą motyvuoti ir viešumo reikalavimą, antra, ESS 13 straipsnio 2 dalyje nurodytą institucijų lojalaus bendradarbiavimo principą. Komisija pažymi, kad, pirma, Taryba nenurodė priežasčių, dėl kurių Portugalijos ambasadorių paskyrė asmeniu, įgaliotu pasirašyti Sąjungos vardu, ir nepadarė viešai prieinamo šio sprendimo jį paskelbdama arba pranešdama apie jį Komisijai ir, antra, norėdama paskirti Portugalijos ambasadorių asmeniu, įgaliotu pasirašyti Sąjungos vardu, Taryba nesikonsultavo su Komisija.
      
         (1)  OL L 242, 2021, p. 3.